ROZHODNUTIE KOMISIE
z 20. októbra 2008,
ktorým sa mení a dopĺňa rozhodnutie 2003/467/ES, pokiaľ ide o vyhlásenie, že určité správne oblasti Poľska sú úradne bez výskytu enzootickej leukózy dobytka
[oznámené pod číslom K(2008) 5987]
(Text s významom pre EHP)
(2008/816/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vnútri Spoločenstva (1), a najmä na jej prílohu D kapitolu I časť E,
keďže:
(1)
V prílohe D k smernici 64/432/EHS sa stanovuje, že pri splnení určitých podmienok stanovených v uvedenej smernici sa môže územie členského štátu alebo časti členského štátu, pokiaľ ide o stáda hovädzieho dobytka, považovať úradne za územie bez výskytu enzootickej leukózy dobytka.
(2)
Zoznamy oblastí členských štátov vyhlásených za oblasti bez výskytu enzootickej leukózy dobytka sú stanovené v rozhodnutí Komisie 2003/467/ES z 23. júna 2003 ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (2).
(3)
Poľsko predložilo Komisii dokumentáciu, v ktorej preukazuje plnenie príslušných podmienok stanovených v smernici 64/432/EHS, pokiaľ ide o 29 administratívnych oblastí (powiaty) v rámci nadradených správnych jednotiek (vojvodstiev), ako sú vojvodstvá Mazowieckie, Podlaskie a Warminsko-Mazurskie, aby mohli byť tieto oblasti úradne uznané za oblasti Poľska bez výskytu enzootickej leukózy dobytka.
(4)
Po preskúmaní uvedenej dokumentácie by tieto oblasti (powiaty) v Poľsku mali byť úradne uznané za oblasti tohto členského štátu bez výskytu enzootickej leukózy dobytka.
(5)
Rozhodnutie 2003/467/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha III k rozhodnutiu 2003/467/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 20. októbra 2008